TÄNAVAKARJANE
Tere! Mina olen Jani ja vaatad saadet "Tänavakarjane".
See, kuidas ja mida inimene mõtleb, näitab milline ta tegelikult on.
Seda ütleb meile Piibel.
See, mida inimene mõtleb endast ja elust üldse,
määrab ära selle, kuidas me toimime.
See, mida inimene mõtleb,
selle paneb ta varem või hiljem oma sõnadesse,
tegudesse, otsustesse ja valikutesse.
Piibel ütleb, et saades usklikeks,
hakkame käima Jumala teed ning järgima Jeesust.
Kui me aga tahame elada tõelises ligiolus Jumalaga,
siis peame midagi tegema.
Me peame meelt parandama. Mida tähendab meeleparandus?
See tähendab meelemuutust ja pöördumist.
Näiteks: Varem ma mõtlesin, et narkootikumid on okei,
et see laiendab mõttemaailma ja teadvust.
Mõtlesin, et see muudab inimese targemaks.
Kuid kui ma usule tulin, taipasin, et ma ei vaja mingeid uimasteid.
Ma sain aru, et olin aastaid elanud pilvelossides
ja mõelnud elu asjadest täiesti teistmoodi.
Siis äkitselt hakkas Jumal minuga rääkima.
Ta ütles: "Jani, annan su elule uue tähenduse.
Su elu mõte ei seisne selles,
et seikled lihtsalt ringi ja oled pidevalt pilves või laksu all.
Vaid su kohustuseks on olla kaine, täis minu armastust ja väge,
mis on paremad kui mistahes vein."
Meelemuutus algab sellest, kui Jumal näitab mulle midagi,
mida ma varem pole näinud või mõistnud.
Ta kinnitab mulle, et see vastab tõele.
Ja kui see uus tõde tuleb mu ellu,
pöördun ma ära oma endistest tõekspidamistest.
See muutus toimub siis nagu iseenesest
ja see toimub seestpoolt väljapoole.
Mitte kunagi väljastpoolt sissepoole.
Jumal ei tule esmajärjekorras ütlema,
et kanepi tõmbamine on vale eluviis.
See ei ole esimene asi, mida Ta tahab meile teatavaks teha.
Esimene asi, mida Jumal tahab, et inimene teab,
on see, et Ta on Looja, Jumal, kes armastab inimest.
Ta armastab sind ja mind.
Ja kui ma saan tunda tõelist Jumala armastust, siis muutun.
Mu meel muutub sedavõrd, et ka mu teod hakkavad muutuma.
Ka mina hakkan armastama inimesi
sellesama armastusega, millega Jumal mind armastab.
Tihtipeale nende inimeste sees, kes on hakanud noorelt narkot tarbima,
on tühjus- ja üksindustunne ning hülgamise kartus.
Kui inimene tunneb end hüljatuna ja mitte armastatuna,
hakkab ta mõtlema, et pole vahet, mida ta teeb.
Tema jaoks pole seega vahet, on ta narkomaan või teeb enesetapu.
On olemas hingevaenlane.
Ta teeb väsimatult tööd selle nimel,
et inimene hakkaks mõtlema hävitavaid mõtteid ning teostama neid.
Sest inimene on oma mõtete moodi.
Ja hingevaenlane naudib seda, kui inimene hävitab ennast.
Nagu Jeesus ütleb:
"Varas ei tule muu pärast kui varastama ja tapma ja hukkama.
Mina olen tulnud, et neil oleks elu, ja oleks seda ülirohkesti."
Mõnede inimeste meelest on Jumal see,
kes tahab meid hävitada, et me muutuksime alandlikemaks.
See on vale mõtteviis.
Me peame sellisest mõtteviisist ära pöörduma ja meelt parandama.
Siis hakkame nägema asju uuest küljest
ja hakkame uskuma Jeesuse heasse sõnumisse.
Ma loen teile nüüd ette mõned read Pauluse kirjast roomlastele:
"Nüüd, vennad, kutsun ma teid üles Jumala suure halastuse pärast
tooma oma ihud Jumalale elavaks, pühaks ja meelepäraseks ohvriks;
see olgu teie mõistlik jumalateenistus.
Ja ärge muganduge praeguse ajaga, vaid muutuge meele uuendamise teel,
et te katsuksite läbi, mis on Jumala tahtmine,
mis on hea ja meelepärane ja täiuslik." (Rm 12:1-2)
Sa pead muutuma ja mina pean muutuma!
Kuidas? Meeleuuenduse läbi.
See kõik, millest ma olen teile rääkinud, on Piiblis kirjas.
Muutumine toimub selle läbi, et me vaatleme Jeesust ja loeme Piiblit.
Me märkame, et Jumala eesmärk ei olegi tappa, varastada ja hävitada,
vaid Jumal tahab anda meile küllusliku elu.
Pöördun ära mõtteviisist, et mind on hüljatud,
ja hakkan mõtlema, et minust hoolitakse.
Pöördun mõtteviisist, et ma olen äbarik ja ebaõnnestunud
ja võtan vastu mõtte,
et mind pole siia planeedile juhuslikult loodud.
Kõik, mis on loodud, on loodud Jumala tahtest.
Ka sina oled loodud siia, sest Jumal tahtis nii.
Usume seda head uudist ja parandame meelt!
Piibel ütleb, et kui me vaatleme Jeesust
Piibli kui peegli kaudu, ja näeme, milline Ta tõeliselt on,
siis muutume ise Jeesuse sarnasteks - kirkusest kirkusesse.
Seda teeb Issand, kes on Vaim.
Need on sellised asjad, millega peame ise pidevalt tegelema,
et oma meelt uuendada ja parandada.
On veel üks asi, mida tahan sulle lõpetuseks öelda:
Ära keskendu liiga palju oma vigadele ja oma asjadele.
Ära lange masendusse sellepärast, mida sa ei saa teha.
Vaata Jeesusele ja sa muutud Tema sarnaseks!
Vaata lahendusele, mitte probleemile. Vaata Jeesusele!
Vaata, kuidas Ta tahaks, et sa endast mõtleksid - ja sa muutud.
Täna Jeesust selle eest, et Ta on sind päästnud.
Täna Teda selle eest, et Ta lepitas su patud.
Täna Teda selle eest, et sulle on avatud sissepääs Isa juurde
ja seega võimalus olla osaduses Jumalaga, olla Tema laps.
Täna Jumalat selle eest, et Ta teeb tööd sinu sees
ja muudab sind seestpoolt väljapoole,
et sa suudaksid jälle armastada ja tunda Jumala armastust.
Vaatame lahendusele, mitte probleemile.
Muutume meeleuuenduse kaudu.
Tänud, et olid meiega ja vaatasid Tänavakarjast!
Järgmise korrani!
Tõlge: Kaja Ylöstalo